สถานการณ์น้ำแม่น้ำเจ้าพระยาน้ำลดลง เตรียมรับมือฝนตกหนักอีกระลอกช่วงวันที่ 11-16 ตุลาคมนี้
นายประพิศ จันทร์มา อธิบดีกรมชลประทาน เปิดเผยว่า สถานการณ์น้ำในลุ่มน้ำป่าสัก วันนี้ (10 ต.ค. 64) เขื่อนป่าสักชลสิทธิ์ ได้ปรับลดการระบายน้ำเหลือ 550 ลบ.ม./วินาที แนวโน้มลดลง ส่งผลให้ระดับน้ำในแม่น้ำป่าสักลดลงอย่างต่อเนื่อง ที่อำเภอพัฒนานิคม จังหวัดลพบุรี ลดลง 84 เซนติเมตร อำเภอแก่งคอย จังหวัดสระบุรี ลดลง 90 เซนติเมตร อำเภอเมือง จังหวัดสระบุรี ลดลง 66 เซนติเมตร อำเภอท่าเรือ จังหวัดพระนครศรีอยุธยา ลดลง 34 เซนติเมตร ขณะที่เขื่อนพระราม 6 มีปริมาณน้ำไหลผ่าน 750 ลบ.ม./วินาที ระดับน้ำเหนือเขื่อน ลดลง 23 เซนติเมตร คลองระพีพัฒน์รับน้ำ 183 ลบ.ม./วินาที ช่วยลดปริมาณน้ำที่จะไปสมทบกับแม่น้ำเจ้าพระยาส่วนสถานการณ์น้ำในแม่น้ำเจ้าพระยา มีแนวโน้มลดลงทุกสถานี ที่สถานี C.2 อำเภอเมือง จังหวัดนครสวรรค์ มีน้ำไหลผ่าน 2,451 ลบ.ม./วินาที ทำให้ระดับน้ำเหนือเขื่อนเจ้าพระยา ลดลงเล็กน้อยประมาณ 6 เซนติเมตร ด้านเขื่อนเจ้าพระยาได้ปรับลดการระบายน้ำเหลือ 2,545 ลบ.ม./วินาที ส่งผลให้ระดับน้ำด้านท้ายเขื่อนลดลง ที่อำเภอเมือง จังหวัดสิงห์บุรี ลดลง 7 เซนติเมตร อำเภอเมือง จังหวัดอ่างทอง ลดลง 4 เซนติเมตร  แนวโน้มระดับน้ำในแม่น้ำเจ้าพระยาตอนล่างลดลงอย่างต่อเนื่อง แต่ยังคงต้องเฝ้าระวังฝนตกหนัก น้ำล้นตลิ่งอีกระลอก ตามประกาศของ กอนช. ขอให้ติดตามข่าวการพยากรณ์อากาศจากกรมอุตุนิยมวิทยา ข่าวแจ้งเตือนจากกองอำนวยการน้ำแห่งชาติอย่างใกล้ชิด ในช่วงนี้เป็นต้นไปจนถึงกลางเดือนตุลาคมนี้